In nomine sancte et individue Trinitatis. Ego Ludovicus, Dei gratia rex Francorum et dux Aquitanorum. Notum omnibus facimus tam futuris quam et presentibus quod ecclesie sancti Sulpitii de Lorriaco ad perficiendam ipsam in manu Bernardi, tunc prioris, solidos centum de censu hospitum castri ipsius contulimus eosque singulis annis ad nativitatem beati Joannis solvendos statuimus. Quod ut in posterum ratum et inconcussum permaneat scripto commendari, sigilli nostri impressione signari nostrique nominis subter inscripto karactere precepimus contestari. Actum publice apud Lorriacum, anno ab incarnacione Domini M°C°XL°IIII°, regni vero nostri octavo, astantibus in palatio nostro quorum nomina subtitulata sunt et signa. Signum Radulphi Viromandorum comitis, dapiferi nostri. S. Mathei camerarii. S. Mathei constabularii. S. Guillelmi buticularii. Data per manum Cadurci (monogramma) cancellarii.